b"\n_START_ARTICLE_\nKafka rannalla\n_START_SECTION_\nJuoni\n_START_PARAGRAPH_\nKirjan tarina seuraa kahta toisilleen n\xc3\xa4enn\xc3\xa4isen tuntematonta henkil\xc3\xb6\xc3\xa4, joiden kohtalot kuitenkin v\xc3\xa4hitellen lomiutuvat yhteen kerronnan vaihdellessa heid\xc3\xa4n v\xc3\xa4lill\xc3\xa4\xc3\xa4n._NEWLINE_Toinen p\xc3\xa4\xc3\xa4henkil\xc3\xb6ist\xc3\xa4 on 15-vuotias Kafka, joka karkaa kotoaan Tokiosta v\xc3\xa4ltt\xc3\xa4\xc3\xa4kseen is\xc3\xa4ns\xc3\xa4 langettaman oidipaalisen kirouksen sek\xc3\xa4 etsi\xc3\xa4kseen \xc3\xa4iti\xc3\xa4\xc3\xa4n ja siskoaan. Lopulta h\xc3\xa4n l\xc3\xb6yt\xc3\xa4\xc3\xa4 majapaikan rauhallisesta Komuran muistokirjastosta Takamatsusta, jossa h\xc3\xa4n tutustuu kirjaston erikoislaatuiseen henkil\xc3\xb6kuntaan. H\xc3\xa4n viett\xc3\xa4\xc3\xa4 siell\xc3\xa4 aikaansa lukien Richard Burtonin k\xc3\xa4\xc3\xa4nn\xc3\xb6st\xc3\xa4 Tuhannen ja yhden y\xc3\xb6n tarinoista ja Natsume S\xc5\x8dsekin koottuja, kunnes poliisi alkaa etsi\xc3\xa4 h\xc3\xa4nt\xc3\xa4 raa'an murhatapauksen johdosta._NEWLINE_Kafkan rinnalla kulkee tarina vanhasta Nakatasta. H\xc3\xa4nen muistinsa pyyhkiytyi t\xc3\xa4ysin lapsuudessa sattuneessa selitt\xc3\xa4m\xc3\xa4tt\xc3\xb6m\xc3\xa4ss\xc3\xa4 Riisikulhokukkulan tapauksessa, jonka j\xc3\xa4lkeen h\xc3\xa4n on omien sanojensa mukaan ollut \xe2\x80\x9dv\xc3\xa4h\xc3\xa4n tyhm\xc3\xa4\xe2\x80\x9d. Yksinkertaisuutensa vuoksi Nakatalle maksetaan kuukausittaista apurahaa, jolla h\xc3\xa4n pystyy el\xc3\xa4tt\xc3\xa4m\xc3\xa4\xc3\xa4n itsens\xc3\xa4 jouduttuaan lopettamaan ty\xc3\xb6ns\xc3\xa4 konkurssiin ajautuneessa huonekaluverstaassa. Nakata ei osaa lukea eik\xc3\xa4 kirjoittaa, muttei my\xc3\xb6sk\xc3\xa4\xc3\xa4n kykene ajattelemaan abstrakteja asioita, ja on n\xc3\xa4in ollen varsin tyytyv\xc3\xa4inen nykyhetkeen keskittyv\xc3\xa4\xc3\xa4n el\xc3\xa4m\xc3\xa4\xc3\xa4ns\xc3\xa4. Riisikulhokukkulan tapauksen j\xc3\xa4lkeen Nakata my\xc3\xb6s huomasi osaavansa puhua kissojen kanssa, ja toimiikin vanhuudenp\xc3\xa4ivill\xc3\xa4\xc3\xa4n aikansa kuluksi kadonneiden kissojen etsij\xc3\xa4n\xc3\xa4. Er\xc3\xa4st\xc3\xa4 kissaa, Gomaa, j\xc3\xa4ljitt\xc3\xa4ess\xc3\xa4\xc3\xa4n h\xc3\xa4nen el\xc3\xa4m\xc3\xa4ns\xc3\xa4 kuitenkin ajautuu raiteiltaan, ja tapahtumaketju kuljettaa h\xc3\xa4net kauas kotoaan Tokiosta ensimm\xc3\xa4ist\xc3\xa4 kertaa el\xc3\xa4m\xc3\xa4ss\xc3\xa4\xc3\xa4n. H\xc3\xa4n yst\xc3\xa4vystyy rekka-autonkuljettajan, Hoshinon, kanssa. T\xc3\xa4m\xc3\xa4 ottaa Nakatan kyytiins\xc3\xa4 ja pian kiintyy vanhaan mieheen. Matkan aikana Nakata alkaakin muistaa asioita lapsuudestaan.\n_START_SECTION_\nKeskeisi\xc3\xa4 teemoja\n_START_PARAGRAPH_\nKafka rannalla yhdistelee Murakamille tyypilliseen tapaan populaarikulttuuria, arkip\xc3\xa4iv\xc3\xa4isi\xc3\xa4 yksityiskohtia, maagista realismia, j\xc3\xa4nnityst\xc3\xa4, huumoria, seksuaalisuutta ja monisyist\xc3\xa4 sek\xc3\xa4 toisinaan h\xc3\xa4mment\xc3\xa4v\xc3\xa4\xc3\xa4 juonta. Dialektiikka ja teesit sek\xc3\xa4 japanilaisten uskontojen, erityisesti shinton, perinteet ovat teoksessa merkitt\xc3\xa4v\xc3\xa4ss\xc3\xa4 osassa. Kirjan p\xc3\xa4\xc3\xa4henkil\xc3\xb6t eroavat merkitt\xc3\xa4v\xc3\xa4sti Murakamin kertomusten tyypillisist\xc3\xa4 hahmoista \xe2\x80\x93 kuten Norwegian Woodin Toru Watanabesta ja The Wind-Up Bird Chroniclen Toru Okadasta \xe2\x80\x93 jotka yleens\xc3\xa4 ovat keski-ik\xc3\xa4\xc3\xa4 l\xc3\xa4hentelevi\xc3\xa4 tavanomaisia persoonallisuuksia._NEWLINE_Musiikin voima ja kauneus vuorovaikutuksen v\xc3\xa4lineen\xc3\xa4 on yksi romaanin keskeinen teema \xe2\x80\x93 jopa kirjan nimi tulee kuvitteellisesta popkappaleesta, jonka Kafka saa kuultavakseen kirjastossa. My\xc3\xb6s Beethovenin musiikkia, erityisesti Arkkiherttua-trioa, k\xc3\xa4ytet\xc3\xa4\xc3\xa4n metaforana er\xc3\xa4\xc3\xa4nlaiselle synninp\xc3\xa4\xc3\xa4st\xc3\xb6lle. Kirja on my\xc3\xb6s ottanut vaikutteita Georg Hegelilt\xc3\xa4, ja sis\xc3\xa4lt\xc3\xa4\xc3\xa4kin suoran viittauksen h\xc3\xa4neen.\n_START_SECTION_\nTeoksen ymm\xc3\xa4rt\xc3\xa4minen\n_START_PARAGRAPH_\nKirjan julkaisun j\xc3\xa4lkeen Haruki Murakamin japanilainen julkaisija perusti internet-sivun, jolla lukijat pystyiv\xc3\xa4t kysym\xc3\xa4\xc3\xa4n kysymyksi\xc3\xa4 kirjasta. Murakami vastasi henkil\xc3\xb6kohtaisesti noin 1200 kysytyist\xc3\xa4 8000 kysymyksest\xc3\xa4. Kirjailijan verkkosivuilla julkaistussa haastattelussa Murakami toteaa kirjan olevan helpommin ymm\xc3\xa4rrett\xc3\xa4viss\xc3\xa4, mik\xc3\xa4li sen lukee useaan otteeseen: \xe2\x80\x9dKafka rannalla sis\xc3\xa4lt\xc3\xa4\xc3\xa4 useita arvoituksia, mutta niihin ei tarjota ratkaisua. Sen sijaan useat n\xc3\xa4ist\xc3\xa4 arvoituksista yhdistyv\xc3\xa4t, ja n\xc3\xa4iden arvoitusten vuorovaikutuksen kautta ratkaisu alkaa muodostua. T\xc3\xa4m\xc3\xa4n ratkaisun muoto tulee olemaan jokaiselle lukijalle yksil\xc3\xb6llinen. Toisin sanoen, arvoitukset toimivat osana ratkaisua. Sit\xc3\xa4 on hankala selitt\xc3\xa4\xc3\xa4, mutta sellaista romaania min\xc3\xa4 l\xc3\xa4hdin kirjoittamaan.\xe2\x80\x9d\n_START_SECTION_\nVastaanotto\n_START_PARAGRAPH_\nTeoksen vastaanotto on ollut p\xc3\xa4\xc3\xa4asiassa my\xc3\xb6nteinen, osin varauksin. Romaania on kiitetty sujuvaksi, monimuotoiseksi, kiehtovaksi ja humoristiseksi teokseksi._NEWLINE_New Statesmanin William Skidelskyn mielest\xc3\xa4 Kafka rannalla on todellisuuspakoa, niin nokkela ja pinnalta katsoen monimuotoinen kuin se onkin. \xe2\x80\x9dEp\xc3\xa4ilem\xc3\xa4tt\xc3\xa4 tuhannet tulevat lukemaan sen ja uskomaan ett\xc3\xa4 he ovat l\xc3\xb6yt\xc3\xa4neet perustavan totuuden el\xc3\xa4m\xc3\xa4st\xc3\xa4. Sopii toivoa, ett\xc3\xa4 suurimmalla osalla heist\xc3\xa4 on puolustuksena se, ett\xc3\xa4 he ovat teini-ik\xc3\xa4isi\xc3\xa4.\xe2\x80\x9d The Sunday Timesin Hugo Barnaclen mielest\xc3\xa4 Murakami ei kuitenkaan ole vain viihdytt\xc3\xa4j\xc3\xa4: romaanissa on omaa erikoislaatuista vakuuttavuutta. The Timesin Tobias Hillin mukaan Kafka rannalla ei tenhoavuudestaan huolimatta ole Murakamia parhaimmillaan, ja ajoittain sen lukeminen on turhauttavaa. Kaikki kirjan ainesosat eiv\xc3\xa4t sovi yhteen._NEWLINE_Kriitikko Jouni Huhtasen mukaan Murakami k\xc3\xa4sittelee myyttisi\xc3\xa4 aineksia vahvasti: kirjailija onnistuu sis\xc3\xa4llytt\xc3\xa4m\xc3\xa4\xc3\xa4n teokseensa kielikuvia ja symboleja, jotka ovat sek\xc3\xa4 todentuntuisia ett\xc3\xa4 sadunomaisia. Huhtasen mukaan \xe2\x80\x9dMurakamilla on kyky kirjoittaa n\xc3\xa4kyviin vain kaikkein v\xc3\xa4ltt\xc3\xa4m\xc3\xa4tt\xc3\xb6min, mist\xc3\xa4 syyst\xc3\xa4 teoksen tyyli s\xc3\xa4ilyy kauttaaltaan helppolukuisena. Paikoin romaanin kieli l\xc3\xa4henee melodisuutta ja antaa sen suorasanaiselle kerronnalle omalaatuisen runouden tunnun.\xe2\x80\x9d Ilkka-lehden arvostelijan Pentti Orhasen mukaan Murakamin proosan lukeminen muistuttaa musiikin kuuntelukokemusta: \xe2\x80\x9d[t]unnemme p\xc3\xa4\xc3\xa4sev\xc3\xa4mme osalliseksi jostakin merkitt\xc3\xa4v\xc3\xa4st\xc3\xa4, vaikka emme kykenek\xc3\xa4\xc3\xa4n m\xc3\xa4\xc3\xa4rittelem\xc3\xa4\xc3\xa4n mit\xc3\xa4 se on\xe2\x80\x9d. Turun sanomien Erkki Kanervan mielest\xc3\xa4 kirja on loistelias teos, jonka \xc3\xa4\xc3\xa4ress\xc3\xa4 lukija nauttii mielikuvituksen ilotulituksesta. Teos antaa hyvin my\xc3\xb6nteisen kuvan ihmisten kyvyst\xc3\xa4 tuntea my\xc3\xb6t\xc3\xa4tuntoa, rakkautta ja yst\xc3\xa4vyytt\xc3\xa4. Laajan teoksen mik\xc3\xa4\xc3\xa4n sivu ei ole turha."